पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना संक्रमण की रफ्तार अब जिले में थमने लगा है। पिछले 48 घंटों में संक्रमण का स्तर 3.39% घट कर 75.76% हो गया है। 30 अप्रैल को संक्रमण का स्तर 72.37% था। जो जिलेवासियों के लिए राहत की खबर है। हालांकि रविवार को कोरोना पॉजिटिव 4 लोगों की मौत इलाज के दौरान हो गई। सभी ब्रेथलेशनेस के मरीज थे। जानकारी के अनुसार रविवार को जीएनएम स्कूल आइसोलेशन वार्ड इलाजरत में ही रिफ्यूजी कॉलोनी निवासी 71 वर्षीय सिंधी रानी घोष की मौत हो गई। सिंधी कुछ दिन पूर्व पॉजिटिव हुई थी। ऑक्सीजन लेवल कम होने के बाद उसे आइसोलेशन वार्ड में भर्ती कराया गया था। इसके अलावा हवेली खड़गपुर निवासी 54 वर्षीय प्रदीप कुमार की मौत शनिवार को जीएनएम स्कूल आइसोलेशन वार्ड में इलाज के दौरान हो गई। वह ब्रेथलेशनेस के मरीज थे, दो दिन पूर्व ही उन्हंे जीएनएम आइसोलेशन वार्ड में भर्ती कराया गया था। इसके अलावा नीतिबाग रायसर निवासी 70 वर्षीय परमानंद प्रसाद की मौत होम आइसोलेशन के दौरान शनिवार की देर रात हो गई। कोरोना पॉजिटिव होने के बाद वह होम आइसोलेशन में इलाजरत थे, शनिवार की रात अचानक सांस लेने में तकलीफ होने के बाद उनकी मौत हो गई। रविवार को बरियारपुर मध्य विद्यालय नयाटोला के शिक्षक 32 वर्षीय निशांत कुमार की मौत भी कोरोना से हो गई। वे भी ब्रेथलेशनेस के शिकार थे और आइसोलेशन में इलाजरत थे। कोरोना से अब तक जिला में 117 लोगों की मौत हो चुकी है। हालांकि स्वास्थ्य विभाग द्वारा 91 मौत की पुष्टि की जा रही है। दूसरी ओर रविवार को कोरोना पॉजिटिव 141 नए मरीज मिले।
बीते 48 घंटे में 512 संक्रमितों ने कोरोना को दी मात, हुए डिस्चार्ज
सिविल सर्जन डॉ. हरेंद्र कुमार आलोक ने बताया कि कोरोना एक्टिव 2053 संक्रमितों का उपचार आइसोलेशन वार्ड में चल रहा है। रविवार को 268 संक्रमितों को इलाज के बाद ठीक होने पर डिस्चार्ज कर घर भेज दिया गया। जिले में अब तक 6660 मरीज ठीक होकर घर जा चुके हैं। बीते 48 घंटों में कोरोना 512 मरीज इलाज के बाद ठीक होकर घर जा चुके हैं।
शहरी क्षेत्र और खड़गपुर में मिले सबसे अधिक 76-76 संक्रमित
रविवार को मिले संक्रमित मरीजों की सूची के अनुसार सबसे अधिक मुंगेर के शहरी व ग्रामीण क्षेत्र में 76 पॉजिटिव मरीज मिले हैं। इसके अलावा असरगंज में 29, बरियारपुर में 6, धरहरा में 14, हवेली खड़गपुर में 76, जमालपुर में 34, संग्रामपुर में 21, तारापुर में 13, टेटियाबंबर में 14 मरीज मिले हैं। इसके अलावा बाहरी जिलों के जांच कराने वाले कई अन्य लोग पॉजिटिव मिले हैं।
अब तक रिकवर हो चुके हैं 6660 मरीज
रविवार को कोरोना के 268 मरीज इलाज के बाद ठीक होकर डिस्चार्ज हो चुके हैं। जिले में अबतक संक्रमण से 6660 मरीज ठीक होकर घर लौट चुके हैं। स्वास्थ्य विभाग के आंकड़ा के अनुसार बीते 48 घंटों में कोरोना के 512 मरीज ठीक हो चुके हैं। यही कारण है कि जिला में 30 अप्रैल तक संक्रमण से ठीक होने का स्तर 72.37% था जो रविवार को 3.39% बढ़कर 75.76% हो गया है।
11 मरीज आइसोलेशन वार्ड में किए गए भर्ती, 4.60 लाख लोगों की हुई जांच
सिविल सर्जन ने बताया कि रविवार को 13 गंभीर मरीजों को इलाज के लिए विभिन्न आइसोलेशन वार्ड में भर्ती कराया गया है। जिले के विभिन्न आइसोलेशन वार्ड में कुल 49 मरीज अबतक इलाजरत हैं। संक्रमण के दूसरे चरण में अब तक कोरोना संक्रमण से पीड़ित 60 गंभीर मरीजों को बेहतर इलाज के लिए हायर सेंटर रेफर किया जा चुका है। जिले में अब तक कुल 4,60,021 लोगों का कोरोना जांच किया जा चुका है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva mag_Deva awa_Deva hin_Deva hin_Deva hin_Deva hin_Deva zho_Hant eng_Latn